Dôvodová   správa

Všeobecná časť

Návrh nariadenia vlády Slovenskej republiky, ktorým sa  mení a dopĺňa nariadenie vlády Slovenskej republiky č. 111/2002 Z. z., ktorým sa ustanovujú katalógy pracovných činností vo verejnej službe a o ich zmenách a dopĺňaní v znení nariadenia vlády Slovenskej republiky č. 122/2002 Z. z. (ďalej len “nariadenie vlády”) vyplýva z § 46 ods.3 zákona č. 313/2001 Z. z.  o verejnej službe (ďalej len “zákon”). 
       
Týmto nariadením vlády sa v prílohe č. 1 a v prílohe č. 2 nariadenia vlády mení a dopĺňa znenie niektorých pracovných činností a dopĺňajú sa ďalšie pracovné činnosti, najmä tie, ktoré prešli zo štátnej správy na samosprávu  v súlade so zákonom č. 416/2001 Z. z. o prechode niektorých pôsobností z orgánov štátnej správy na obce a na vyššie územné celky alebo sú výkonom verejnej služby v zmysle osobitných predpisov prijatých po nadobudnutí účinnosti nariadenia vlády SR č. 111/2002 Z. z. v znení nariadenia vlády SR č. 122/2002 Z. z.

Katalóg pracovných činností vo verejnej službe je vytvorený v súlade s charakteristikami platových tried určenými v prílohe č. 1 a č. 2 k zákonu a zohľadňuje náročnosť (z hľadiska kvalifikačných predpokladov, zložitosti, zodpovednosti, psychickej  záťaže a fyzickej záťaže) vykonávaných pracovných činností. 

Pri vypracúvaní návrhu na doplnenie katalógu sa vychádzalo z návrhov, ktoré predložili jednotlivé ministerstvá, Združenie miest a obcí Slovenska, Únia miest Slovenska, samosprávne kraje a ďalšie inštitúcie; v súčinnosti s Ministerstvom vnútra SR, ktoré v zmysle zákona č. 575/2001 Z. z. o organizácii činnosti vlády a organizácii ústrednej štátnej správy koordinuje výkon štátnej správy uskutočňovanej obcami, vyššími územnými celkami a orgánmi miestnej štátnej správy sa upravilo znenie niektorých činností a doplnili ďalšie činnosti v oblasti samosprávy.

         Kritériá, ktoré sa uplatňujú pri hodnotení pracovných činností sú rovnaké pre všetky činnosti, bez ohľadu na to, či ich vykonávajú muži alebo ženy.

Úpravy a doplnenie pracovných činnosti nemá dosah  na štátny rozpočet a ďalšie verejné rozpočty. Celkový dosah vyplývajúci z  uplatnenia katalógov bol vyčíslený vo vládnom  návrhu zákona a v osobitných zákonoch, ktorými sa upravuje vykonávanie pracovných činností vo verejnej službe. Navrhované nariadenie vlády nevyvoláva vplyvy ekonomické, environmentálne a nemá vplyv na zamestnanosť. 

Charakter materiálu neumožňuje vypracovať Doložku finančných, ekonomických, environmentálnych vplyvov a vplyvov na zamestnanosť.

Doložka zlučiteľnosti

návrhu nariadenia vlády
s právom Európskych spoločenstiev a právom Európskej únie

1. Navrhovateľ nariadenia vlády: Vláda  Slovenskej republiky

2. Názov návrhu nariadenia vlády: Nariadenie vlády Slovenskej republiky, ktorým sa  mení a dopĺňa nariadenie vlády Slovenskej republiky č. 111/2002 Z. z., ktorým sa ustanovujú katalógy pracovných činností vo verejnej službe a o ich zmenách a dopĺňaní v znení nariadenia vlády Slovenskej republiky č. 122/2002 Z. z. 

3. Záväzky Slovenskej republiky vo vzťahu k Európskym spoločenstvám a Európskej únii:
a) Problematika návrhu nariadenia vlády patrí medzi priority podľa prílohy tzv. Bielej knihy – 1. kapitola Rovnosť príležitostí pre mužov a ženy, Partnerstva pre vstup, aktualizovaného znenia  NPPA, screeningu – 13. kapitola – Sociálna politika a zamestnanosť, časť 13.03 – Rovnosť príležitostí pre mužov a ženy, Prioritných úloh vlády SR na rok 2002 a Pravidelnej správy Európskej komisie o stave pripravenosti Slovenskej republiky na členstvo v Európskej únii. Návrh nariadenia vlády sa predkladá ako iniciatívny materiál, z toho dôvodu nie je prioritou Plánu legislatívnych úloh vlády Slovenskej republiky na rok 2002.

b) V negociačnej pozícii ku kapitole č. 13 – Sociálna politika a zamestnanosť Slovenská republika prevzala na seba záväzok dosiahnuť úplnú kompatibilitu s acquis v oblasti rovnakého zaobchádzania pre mužov a ženy do konca roku 2002 a deklaruje, že je pripravená na jeho implementáciu v plnom rozsahu k referenčnému dátumu vstupu do Európskej únie 1. januára 2004. Slovenská republika nepožadovala výnimky alebo prechodné obdobie na implementáciu legislatívy tejto kapitoly.

4. Problematika návrhu nariadenia vlády sa v primárnom práve Európskeho spoločenstva dotýka čl. 6, ods. 2 Zmluvy Európskej únie v amsterdamskom znení, ktorým sa inkorporuje Dohovor o ochrane ľudských práv a základných slobôd (ďalej len “dohovor”) a na jeho základe čl. 14 dohovoru, ktorý ustanovuje zákaz diskriminácie a čl. 141 Zmluvy o založení Európskeho spoločenstva v amsterdamskom znení, ktorým sa ustanovuje povinnosť členských štátov zabezpečiť uplatňovanie zásady rovnakej odmeny mužom a ženám za rovnakú prácu alebo prácu rovnakej hodnoty.
Problematika návrhu nariadenia vlády sa v sekundárnom práve Európskeho spoločenstva dotýka smernice Rady 75/11/EHS o aproximácii zákonov členských štátov, v oblasti aplikácie zásady rovnakej odmeny pre mužov a ženy, smernice Rady 76/207/EHS o uplatňovaní zásady rovnosti zaobchádzania pre mužov a ženy v súvislosti s dostupnosťou pracovných príležitostí, odborného vzdelávania, funkčného postupu a pracovných podmienok, smernice Rady 2000/78/ES o všeobecnom rámci pre rovnaké zaobchádzanie v zamestnaní a povolaní a smernice Rady 2000/43/ES o uplatňovaní zásady rovnakého zaobchádzania bez ohľadu na rasový alebo etnický pôvod. 

5. Stupeň zlučiteľnosti návrhu nariadenia vlády s právom Európskych spoločenstiev a s právom Európskej únie: úplná zhoda, nakoľko ustanovenia vyššie uvedených smerníc boli v úplnej zhode transponované do zákona o verejnej službe. Z toho dôvodu nie je potrebné vypracovať tabuľky zhody. 

6. Gestor: bezpredmetné.

7. Účasť expertov pri príprave návrhu nariadenia vlády a ich stanovisko k zlučiteľnosti návrhu nariadenia vlády s právom Európskych spoločenstiev a právom Európskej únie: pri príprave návrhu nariadenia vlády nebola účasť experta, ani iná forma spolupráce (napr. twinning, PHARE).

A.	Osobitná časť

K bodom 1 a 2 
Zosúlaďuje sa uplatňovaná terminológia so zákonom č. 131/2002 Z. z. o vysokých školách a o doplnení niektorých zákonov.
 
K bodom 3 až 12 
 Na základe žiadostí z viacerých ústredných orgánov štátnej správy a ďalších zamestnávateľov vo verejnej službe sa v prílohe č. 1, v časti 01 Spoločné pracovné činnosti   doplnilo znenie pracovnej činnosti 01.07.4.5.01 a doplnili niektoré ďalšie prierezové pracovné činnosti vo verejnej službe. V časti 01. Spoločné pracovné činnosti sú doplnené aj pracovné činnosti Rady pre vysielanie a retransmisiu.
 
K bodom 13 až 32
Na základe žiadosti Ministerstva dopravy, pôšt a telekomunikácií SR sa v prílohe č. 1 v časti 03 Doprava,  pošta a telekomunikácie upravilo znenie niektorých činností a doplnili pracovné činnosti z oblasti železničných dráh. 

K bodom 33 a 34
Na základe žiadosti Ministerstva financií SR sa v prílohe č. 1 v časti 04. Financie  doplnili  pracovné činnosti z oblasti  colnej správy.

K bodu 35 
Na základe žiadosti Ministerstva hospodárstva SR sa v prílohe č. 1 v časti 06. Hospodárstvo doplnili pracovné činnosti z oblasti energetiky.

K bodom 36 až 55
Na základe žiadosti Ministerstva kultúry SR sa v prílohe č. 1 v časti 10. Kultúra upravila najmä hierarchia pracovných činností ochrany pamiatkového fondu a pracovných činností redaktorov, doplnili ďalšie pracovné činnosti z oblasti umenia a kultúry a upravilo znenie niektorých pracovných činností. Vypustili sa pracovné činnosti štátneho dozoru v oblasti starostlivosti o kultúrne pamiatky.

K bodom  56 a 57
Na základe žiadosti Ministerstva financií SR sa v prílohe č. 1 v časti 12. Obrana doplnilo znenie pracovnej činnosti 07.4.5.08 o činnosť colnej správy. V súlade s nariadením vlády SR č. 156/2002 Z. z. o odbornej spôsobilosti pracovníkov v zdravotníctve a nariadením vlády SR č. 157/2002 Z. z. o ďalšom vzdelávaní pracovníkov v zdravotníctve sa upravil osobitný kvalifikačný predpoklad.

K bodom 58 až 65
Na základe žiadosti Ministerstva pôdohospodárstva SR sa v prílohe č. 1 v časti 13. Pôdohospodárstvo doplnili najmä pracovné činnosti Agentúry SAPARD.

K bodom 66 až 71
Na základe žiadosti Ministerstva práce, sociálnych vecí a rodiny  SR sa v prílohe č. 1 v časti 14. Práca a sociálne veci doplnila pracovná činnosť Centra poradensko psychologických služieb. V súlade s nariadením vlády SR č. 156/2002 Z. z. o odbornej spôsobilosti pracovníkov v zdravotníctve a nariadením vlády SR č. 157/2002 Z. z. o ďalšom vzdelávaní pracovníkov v zdravotníctve sa upravili kvalifikačné predpoklady vzdelania a osobitný kvalifikačný predpoklad.

K bodom 72 až 80
Na základe žiadosti samosprávy a v súlade so zákonom č. 416/2001 Z. z. o prechode niektorých pôsobností z orgánov štátnej správy na obce a na vyššie územné celky sa v prílohe č. 1 v časti 15. Samospráva (vyšší územný celok a obec) doplnili ďalšie pracovné činnosti, ktoré vykonáva samospráva. V súlade s nariadením vlády SR č. 156/2002 Z. z. o odbornej spôsobilosti pracovníkov v zdravotníctve a nariadením vlády SR č. 157/2002 Z. z. o ďalšom vzdelávaní pracovníkov v zdravotníctve sa upravil osobitný kvalifikačný predpoklad.

K bodom 81 až 93
Na základe žiadosti Sociálnej poisťovne sa upravilo znenie a doplnili niektoré pracovné činnosti vykonávané na pobočkách sociálnej poisťovne. V súlade s nariadením vlády SR č. 156/2002 Z. z. o odbornej spôsobilosti pracovníkov v zdravotníctve a nariadením vlády SR č. 157/2002 Z. z. o ďalšom vzdelávaní pracovníkov v zdravotníctve sa upravil osobitný kvalifikačný predpoklad.

K bodom 94 až 105
Na základe žiadosti Ministerstva školstva SR sa v prílohe č. 1 v časti 17. Školstvo doplnili ďalšie pracovné činnosti a upravila hierarchia činností športovcov; vylúčili sa niektoré nadbytočné pracovné činnosti vychovávateľov a doplnila pracovná činnosť vychovávateľa s vysokoškolským vzdelaním prvého stupňa.

K bodom 106 až 108
Na základe žiadosti samosprávy sa v prílohe č. 1 v časti 20. Vnútro – všeobecná správa  doplnilo znenie pracovnej činnosti 08.4.6.02 a na základe žiadosti Ministerstva školstva SR sa vložila pracovná činnosť inštruktora výcviku obsluhy motorových vozidiel.
 
K bodu 109
Na žiadosť Ministerstva zdravotníctva SR sa v súlade s nariadením vlády SR č. 156/2002 Z. z. o odbornej spôsobilosti pracovníkov v zdravotníctve a nariadením vlády SR č. 157/2002 Z. z. o ďalšom vzdelávaní pracovníkov v zdravotníctve upravila a doplnila hierarchia pracovných činností a upravil kvalifikačný predpoklad vzdelania a osobitný kvalifikačný predpoklad.

K bodom 110 až 113
Na základe žiadosti Ministerstva životného prostredia SR sa v prílohe č. 1 v časti 22. Životné prostredie doplnili ďalšie pracovné činnosti, ktoré k 1. 1. 2003 prechádzajú zo štátnej správy na samosprávu.

K bodom 114 až 125 
 Na základe žiadosti Ministerstva kultúry SR a Ministerstva obrany SR sa v prílohe č. 2 v časti 01 Spoločné pracovné činnosti upravilo znenie niektorých činností a doplnili ďalšie pracovné činnosti.

K bodom 126 až 129
Na základe žiadosti Ministerstva dopravy, pôšt a telekomunikácií SR a viacerých žiadostí z praxe sa v prílohe č. 2 v časti 03 Doprava,  pošta a telekomunikácie upravila najmä hierarchia pracovných činností vodičov. 

K bodom 130 až 133
Na základe žiadosti Ministerstva kultúry SR sa v prílohe č. 2 v časti 10. Kultúra doplnili  ďalšie činnosti, a upravilo znenie niektorých pracovných činností.

K bodu 134
Na základe žiadosti Ministerstva práce, sociálnych vecí a rodiny  SR sa v prílohe č. 2 v časti  14. Práca a sociálne veci upravilo znenie pracovnej činnosti z oblasti “opatrovateľskej služby”.

K bodom 135 až 137
Na základe žiadosti samosprávy a v súlade so zákonom č. 416/2001 Z. z. o prechode niektorých pôsobností z orgánov štátnej správy na obce a na vyššie územné celky sa v prílohe č. 2 v časti 15. Samospráva (vyšší územný celok a obec) doplnili ďalšie pracovné činnosti, ktoré  vykonávajú zamestnanci obcí.

K bodu 138
Na žiadosť Ministerstva zdravotníctva SR sa doplnila pracovná činnosť zubného technika.

K čl. II
Z dôvodu skrátenia dočasného zaradenia zamestnancov do platových tried v zmysle § 16 ods. 6 zákona č. 313/2001 Z. z. o verejnej službe v znení neskorších predpisov sa navrhuje  účinnosť  od 1.  októbra 2002.